পঞ্চায়েত ভোটের আগে বিজেপিকে আটকাতে একজোট হয়ে লড়াই করার পরামর্শ দিচ্ছেন রাজ্য নেতৃত্ব। সর্বশক্তি নিয়ে ঝাঁপিয়ে বিজেপিকে প্রতিরোধের বার্তা দিচ্ছেন দলের সুপ্রিমো তথা মুখ্যমন্ত্রী মমতা বন্দ্যোপাধ্যায়। ঠিক তখনই গৃহবিবাদে জড়াচ্ছেন দলীয় নেতারাই। এবার প্রকাশ্যে লড়াই লাগল জেলা সভাপতির সঙ্গে রাজ্যের এক মন্ত্রীর। পশ্চিম বর্ধমানের তৃণমূল জেলা সভাপতি ভি শিবদাসন(দাশু) প্রকাশ্য সভায় আক্রমণ করলেন রাজ্যের আইন ও শ্রম দফতরের মন্ত্রী মলয় ঘটককে। 
মলয় ঘটক ও দাশুর গোষ্ঠী লড়াই দীর্ঘদিনের। মলয় ঘটকের সঙ্গে আসানসোলের মেয়র জিতেন্দ্র তিওয়ারির গোষ্ঠীরও সম্প্রতি বিবাদ শুরু হয়েছে। জেলা তৃণমূল সূত্রের খবর, মন্ত্রী মলয় ঘটককে কোণঠাসা করতে মেয়রের সঙ্গে জোট বেঁধেছেন দাশু। অথচ আসানসোলে এসে গোষ্ঠীদ্বন্দ্বের অভিযোগ উড়িয়ে দিয়েছিলেন তৃণমূল জেলা পর্যবক্ষেক তথা রাজ্যের মন্ত্রী অরূপ বিশ্বাস। খোদ তৃণমূলের জেলা সভাপতি নিজেরই দলের মন্ত্রীকে প্রকাশ্য সভায় ভাষায় আক্রমণ করার পর অবশ্য অরূপবাবুর সেই দাবি নিয়েই প্রশ্ন উঠছে।
রবিবার রানিগঞ্জের বাঁশরায় তৃণমূলের এসসি, এসটি এবং ওবিসি সেলের প্রথম জেলা সম্মেলনে ছিল। সেখানেই জেলা সভাপতি বলেন, মলয় ঘটক রাজ্যের মন্ত্রী নন, জেলারও মন্ত্রী নন, তিনি শুধুমাত্র তাঁর বিধানসভা কেন্দ্র উত্তর আসানসোলের মন্ত্রী। যত উন্নয়ন তাঁর কেন্দ্রেই হয়েছে। বঞ্চিত থেকে গিয়েছে কুলটি, বারাবনি, রানিগঞ্জ, অণ্ডাল এবং পান্ডবেশ্বরের মতো এলাকা। 
ভি শিবদাসন আরও বলেন, ‘‘মলয়বাবু দু’ বার মন্ত্রী হওয়ার পর জেলার উন্নয়নের স্বপ্ন দেখেছিলাম আমরা। কিন্তু সেই স্বপ্নপূরণ হয়নি। কারণ বিশ্ববিদ্যালয়, লেবার কমিশনের অফিস, সরকারি সমস্ত ঘোষণা এমনকি চাকরি যা হয়েছে, সবই হয়েছে তাঁর উত্তর আসানসোল কেন্দ্রে।’’ জেলা সভাপতির আরও দাবি, ২০১৪ সালে আসানসোল লোকসভা কেন্দ্র থেকে বিজেপির বাবুল সুপ্রিয়র জয়ের পিছনেও মলয়বাবুর ভূমিকাকেই দায়ী করেছেন তিনি।
কী বললেন জেলা সভাপতি, দেখুন ভিডিও
 

তিনি বলেন, ‘‘যত উন্নয়ন সব নিজের বিধানসভা কেন্দ্রেই করেছেন মলয় ঘটক। অন্য বিধানসভা কেন্দ্রে কাজ না হওয়ায় ২০১৪-র লোকসভায় বিজেপি প্রচুর ভোট পেয়ে জয় লাভ করেছে। অথচ পুরসভা তৃণমূলের, পঞ্চায়েত তৃণমূলের, এমনকী জেলা পরিষদও তৃণমূলের দখলে। তবু কেন বিজেপি জিতবে? জামুড়িয়া, রানিগঞ্জ, বারাবনি, কুলটিতে গিয়ে বলতে পারছি না সেখানে উন্নয়ন হয়েছে।’’

এই বিষয়ে অন্যান্য খবর

হেস্তনেস্ত চান শোভন


জেলা সভাপতির এই বক্তব্যের পর গুঞ্জন ওঠে সভামঞ্চে। এই বিষয়ে রাজ্যের শ্রম ও আইন দফতরের মন্ত্রী মলয় ঘটকের সঙ্গে যোগাযোগ করলে তিনি বলেন, দলীয় ব্যাপার নিয়ে তিনি প্রকাশ্যে বা বাইরে কিছু বলতে চান না। যা বলার দলের অভ্যন্তরেই বলবেন। তবে মলয় ঘটকের অনুগামীরা দাশুর বক্তব্যকে খণ্ডন করে বলেন, রাজ্যে নতুন ২২টি বিশ্ববিদ্যালয় হয়েছে। প্রত্যেকটি হয়েছে জেলা সদরে। আসানসোল শিলিগুড়ি ও কলকাতায় লেবার কমিশনের অফিস হয়েছে। প্রত্যেকটি লেবার কমিশন অফিসের আওতায় ৬টি করে জেলা রয়েছে। সবগুলি অফিস জেলা সদরেই রয়েছে। তাই ভি শিবদাসন যা বলছেন, তার অর্থ মুখ্যমন্ত্রীকেই চ্যালেঞ্জ করা।